Eleki Krónika – 2007. július

Búcsú Eleken és Leimenben
Sarlós Boldogasszony napja-Július 2. – . A római katolikus egyház az áldott állapotban lévő Máriáról és Mária Erzsébetnél tett látogatásáról emlékezik meg e napon. Ekkor sokfelé tartanak templombúcsút, így Elek városában is, mivel a templom védőszentje Sarlós Boldogasszony. Természetesen a városi címerben is megjelenik ez a nőalak, sarlót és búzaköteget tartva kezeiben. Az Elekről kiűzött német ajkúak Leimen környékén is új hazára találtak. A hatalmas haza iránti szeretet, mely még mindig bennük él, arra indította őket, hogy éppen ezen a napon rendezzék meg ők is a búcsút. Így került sor, a 62.Leimeni Búcsú megtartására, július 7-8-9-én. Ilyenkor meghívást kapnak a kint élő elekiek, akik elszórtan élnek Németországban, hogy egy kis baráti találkozón vegyenek részt. Így került sor, hogy Elekre is meghívó érkezett az Eleker Heimatkomitee jóvoltából. Az eleki delegáció tagjai voltak: Pluhár László polgármester úr, az Eleki Németek Egyesülete részéről Szelényi Ernő úr. Az eleki egyházközséget Bálint atya képviselte. Meghívó érkezett Almáskamarásra is, így ők is együtt ünnepelhettek az elekiekkel. Az összejövetel hivatalos része szombaton kezdődött, mely alkalommal a meghívott vendégek részére fogadást adtak. Ekkor Elek város első embere külön megbeszélésen vett részt Laudenbach polgármesterével, Hermann Lenz úrral. A megbeszélés célja az volt, hogy a jövőben a 2 település nyisson egymás felé. Pluhár László úr a megbeszélés végén meghívta beszélőpartnerét az Elekiek 9.Világtalálkozójára. A program vasárnap folytatódott: 10 órakor a temetőben megkoszorúzták az eleki és az almáskamarási kiűzöttek emlékhelyét, majd szentmisén vettek részt, St.Ilgen templomában. A helyi plébános úr közösen celebrálta a misét az eleki Bálint atyával. A program este folytatódott a hatalmas sportcsarnokban. Itt lehetőség nyílt arra, hogy a meghívott vendégek átadják üdvözletüket és ajándékaikat. Pluhár László úr is szólt: „ Elek város Önkormányzata és Elek város valamennyi lakója nevében szívből üdvözlöm Önöket. Nagyon köszönöm az Eleker Heimatkomitee-nek meghívását, miáltal lehetőségem nyílt arra, hogy immár negyedik alkalommal ünnepelhessek Önökkel együtt az Eleki Búcsú alkalmából. Minden alkalommal hangsúlyozom, hogy mennyire fontos Elek város számára az egykori elekiekkel ápolt kapcsolatok fenntartása, és úgy vélem, hogy ezek a kapcsolatok Önök számára is fontosak. Önök ugyanis több mint 60 évvel ezelőtt kényszerből hagyták el szeretett hazájukat. Én mindig örülök annak, ha a fiatalabb generációk képviselőit, az Önök gyermekeit és unokáit is a sorok között láthatom. Ez a Kulturkreis Elek célja is, amiért az egyesület tagjai sokat fáradoznak, ezt a munkát pedig szeretném nekik megköszönni.” Hozzászólása végén szeretettel meghívta a jelenlévőket a jövőre megrendezendő Elekiek 9. Világtalálkozójára. Hétfőn hivatalosan fogadta az eleki és almáskamarási delegációk tagjait, valamint az Eleker Heimatkomitee vezetőit a leimeni polgármester úr, Bruno Zauerzapf. Ennek a megbeszélésnek az volt a lényege, hogy dokumentált szorosabb partnerkapcsolatot építsenek ki a két település között, azért, hogy ezáltal lehetőség teremtődjön az Európai Uniós források lehívására. Bár az utazás fárasztó volt, de ezt a delegáció tagjai elfelejtették, mivel nagyon kedves és szívélyes fogadtatásban volt részük. Remélhetőleg a jövő év meghozza a viszontlátás örömét.
Nádor Mária

Előzetes a VII. Gyermektábor életéből
Immár hetedik alkalommal nyitotta meg kapuit a művelődési központ hagyományos nyári rendezvénysorozata, a Gyermektábor. Idén is, mint eddig minden évben az eleki gyermekeknek 2 hét áll rendelkezésükre ahhoz, hogy tartalmas élményekkel gazdagítsák a nyári szünetet. Az idei évben közel 60 gyermek vesz részt a programokon. Az eddig eltelt egy hét alatt számos vetélkedőn és játékon vettek már részt a gyermekek. Egy vetélkedő keretében betekintést nyertek az őskori világ rejtelmeibe, valamint megismerhették a honfoglaló magyarok életmódját az együtt élő népek kultúráját. Sajnos a nagy hőség miatt az idén elmaradt a gyerekek körében méltán népszerű biciklitúra, de a szervezők megígérték, jövőre pótolják ezt a hiányosságot.  Nagy népszerűségnek örvendenek a délutáni kézműves tevékenységek. A gyermekeknek lehetőségük van arra, hogy megismerjenek és kipróbáljanak régi mesterségeket, mint a korongozás és a csuhé fonás. De mai, modern technikák elsajátítása is a programok közt szerepel, mint a térfonás, quillingezés vagy gyöngyszövés. Közel egy hét van még a táborból, ami szintén sok érdekes és színes programot tartogat a résztvevőknek.
Ifj. Árgyelán György

A Román Hagyományőrző Táncegyüttes életéből
2007 május 27-én, 28-án Magyarpolányban voltak fesztiválon. Az sem vette el kedvüket, hogy vonattal utaztak (ez nem egyszerű). Számtalan együttes, szólóénekes lépett fel a csodálatos, természet adta helyszínen. A legmaradandóbb élményt a Passió előadása nyújtotta. Sokan először gyönyörködhettek benne, ráadásul a környezet csodás volt. A tánccsoport igen nagy sikert aratott. Olyannyira, hogy az eleki fiúkkal együtt táncoltak a tánccsoportok vezetői is. Június 28-án a város vezetését hívta meg Borossebes város. Pluhár László polgármester úr meghívta a tánccsoportot. Erről, a városok közötti barátságnak, találkozásnak már hagyományai vannak. Mindenki tette a maga dolgát – a táncosok táncoltak, a polgármester úr marhapörköltet főzött.Számtalan énekes, tánccsoport tette még hangulatosabbá az estét. Este 22 órakor tüzijátékkal fejeződött be a nap. Érdekesség, hogy a kistérség buszával utaztak. Június 8-án szentelték püspökké Gyulán a hazai románság, a Magyarországi Román Ortodox Egyházmegye székhelyén, a Szent Miklós katedrálisban Siluan Manuila archimandrita atyát. A zsúfolásig megtelt templomban a Román Ortodox Egyház liturgiája szerinti szertartást Nicolae, Temesvári metropolita vezette. Az egyházmegye korábbi püspökét Sofronie Drincecet Bihar és Szilágy megye püspökévé választották. Az Arad megyei születésű püspök Romániában és Görögországban folytatott tanulmányokat. A látványos, színes, megható ünnepségen részt vettek a tánccsoport tagjai is Dr Bányainé Ruzsa Éva és Juhász Tivadar meghívására, amit nagyon köszönnek.A következő időszak feladatai:- Augusztus 4-én Faget lesz a következő állomás ahol fesztiválon vesznek részt - Augusztus 20-án készülnek megünnepelni az együttes fennállásának 60. évfordulóját. Igen komoly tervekkel, szép, tartalmas programokkal készülnek – tudtuk meg Rocskár Jánosnétól és Szabó Pétertől.
Lantos Mihályné

Erről ír az eleki Katolikus Hírmondó
Megjelent a Hírmondó leújabb, júniusi száma. A mostani írásokból a következőket tudhatjuk meg: A 2006-2007-es tanévben Eleken 80 gyermeket írattak be szüleik hittanra. Május 18-án sikeres gyermeknapot tartottak a parókián, melynek a programját  szegedi fiatalok állították össze és bonyolították le. Május 12-én 53 eleki és kétegyházi hittanos gyermek és hét felnőtt Csongrádra kirándult. Június 10-én az eleki katolikus templomban úrnapi körmenetet tartottak, illetve első áldozást is. Május 19-én néhány eleki Gyulán részt vett a Szent Mónika Imaközösség országos találkozóján. /Az eleki imacsoport szeretettel vár minden keresztény édesanyát./ Május 23-án Eleken járt a papi válogatott, melynek  edzője Máté János, aki a '70-es években a Fradiban játszott! Július 16-21-én ministráns tábort  rendeznek. Végül egy vicc: Durva bánásmód?
Ha továbbra is így viselkedik az emberekkel, ne csodálkozzon, ha egyre kevesebben járnak templomba!-vádolta egy férfi plébánosát. ---Hogy érti ezt?---csodálkozik a plébános. ---Amikor először jöttem a templomba, nyakon öntöttek vízzel. Másodszor a bérmálásnál pofont kaptam, harmadszor egy asszonyt kényszerítettek rám, ebből a durva bánásmódból már igazán elegem van! ---Sajnálom---vág vissza a plébános---, utolsó találkozásunkkor földet is dobok magára! 
Rapajkó Tibor

Eleki bírók
Egy település életében mindig meghatárózó az, hogy ki az "első" számú vezetője. Magyarországon egykoron a falusi, városi önkormányzatok élén bírók álltak. Ez a hivatalos elnevezés egészen 1950-ig, az erőszakos, szovjet  mintájú tanácsrendszer bevezetéséig létezett, de érdekes módon1990-től mégis  polgármesterekről beszélünk, vagyis nem követjük ezt a korábbi, több száz  éves hagyományt! Vajon kik voltak bírók Eleken? Erre nem könnyű válaszolni, mert pl. csak a  XVIII. századtól kezdve vannak adataink,amelyeket a Weinheimban, 1977-ben német nyelven megjelent , A magyarországi Elek község története 96-97. oldalán találhatunk. /A szerzők.Stöckl, Johann-Brandt, Franz./A bíróválasztások történetében Mária Terézia /1740-80/ 1767-es úrbéri rendelete hozott lényeges változást, mert ez előírta, hogy a földesúr három jelöltje közül lehetett megválasztania a bírót a földesúr tisztjének jelenlétében. /Bán Péter szerk.: Magyar történelmi fogalomtár I. k., Bp., 1989/Vagyis a törvényeknek megfelelően Eleken is így választottak bírót. Jó lenne tudni, kik voltak a jelöltek, és miért pont azok győztek, akiket "ismerünk".Az 1977-ben megjelent könyv értékét főleg az adja, hogy pl. az Eleken található, plébániai anyag alapján "összeszedték" a névanygot! /E sorok írója megpróbálta ezt a gyűjtést kiegészíteni a gyulai levéltárból kiindulva, de nem járt sikerrel, így nem maradt más hátra, mint az, hogy a már többször említett könyv anyagát moist megismertessük az érdeklődőkkel./El kell még azt is mondanuk, hogy 1871-től három évre választották a bírókat, amely egészen a rendszer végéig létezett.Most pedig nézzük meg kik voltak a bírók a XVIII. században Eleken: Ruck Lőrinc /1730-33/, Strifler Lőrinc /1737/, 1744-ig: Honecker György János, Ginsler János, Engelhardt Ulrik /1753/, Wittmann Márkus /1756/, Hammer Gáspár /1783/, Pfeffer Antal /1786/,.A XIX. században pedik a következők: Silberleitner József, /1854/, Schneider Ádám /1856/, Durst Antal /1875/, Bender János /1894/.
Silberleitnerről azonban egy kicsit többet is kell szólnunk, hisz az ő vezetése alatt lett Elek mezőváros 1854-ben! Valószínűleg ő az, aki eddig Eleken, mint vezető legnagyobb kitüntetést kapott. /Ferenc József császártól és királytól /1848-1916/ megkapta az ezüst szolgálati keresztet. Vajon miért? Ezt most nem tudjuk pontosan. Valószínűleg tényleg sokat tett Elekért, de az is igaz, az uralkodó abban az évben kötött házasságot, és a szabadságharc leverése után részleges amnesztiát hirdettek ki akkor. Ettől függetlenül fontos lenne budapesti vagy pedig bécsi levéltárakból kikutatni ennek a kitüntetésnek a történetét, ami után akár utcát is lehetne elnevezni Elek egykori vezetőjéről!A XX. században a következő személyek álltak az eleki testületek élén: Hirmann János /1910/, az I. világháború alatt: Schimpl Mihály, Zöllner ,József, Schneider József, Braun Miksa, Strifler György, Niedermayer János /1934/, utána: Ament Márton, Wittmann József, Ament András, 1935-45 között: Reisz Márton, Braun Ádám, Ruck Frenc, 1945 után: Mag József, Boros /?/, Bayer József. A névanyag esetleg manapság azért lehet érdekes, mert német, de ez az egykori német többségi népessséggel magyarázható.
Milyen munkát végezhettek az egykori eleki bírók? A levéltári anyag igen szegényes, így erre nem igen lehet támaszkodni, de elég ha megnézzük, mit hagytak ránk a régi elekiek. Nyilván minden egykori bíró számára a legfontosabb a szülőfaluja volt, amit legjobb tudásuk szerint szolgáltak is.Nekünk, mai elekieknek legalább annyit illik ismerni valamilyen szinten, hogy kik vezették egykoron Eleket, mert akkor lehet, hogy a mai kor probléámáit is könnyebben meg tudjuk oldani.
Rapajkó Tibor

Júliusi jeles napok
Július- SZENT JAKAB HAVA, régen az Oroszlán havának is nevezték. Névadója Julius Ceaser, aki e hónap 12.napján született.
Július 2. --  Sarlós Boldogasszony napja
A római egyház az áldott állapotban lévő Máriáról és Mária Erzsébetnél tett látogatásáról emlékezik meg – e napon. Ekkor sokfelé tartanak templombúcsút.
/Városunkban is e napon van a búcsú, mivel a templom védőszentje Sarlós Boldogasszony, és a városi címerünkben is megjelenik ez a nőalak./  
Július 13. 
Antiochiai Szent Margit vértanú és szűz e napon halt mártírhalált. A vakbuzgó pogány apja képtelen gyermekét a pogány hitére visszatéríteni. Feljelenti a hatóságoknál. Margit a börtönben legyőzi a sárkány alakjában megjelenő kísértőt, de hóhéraival szemben védtelen. A magyar Árpád-kor kivételesen tisztelt szentje.
Július 20. --  Illés napja
Illés az Ószövetség egyik legnagyobb prófétája volt. Évszázados megfigyelések szerint e napon gyakoriak a viharok. Ilyenkor azt tartják, hogy Illés szekere zörög. Munkatilalom volt e napon, mert attól tartottak, hogy aki ilyenkor a mezőn dolgozik, abba belecsap a villám, a termést pedig elveri a jég.
Július 22. – Mária Magdolna napja 
A keresztény legenda irodalomban és művészetben a vallásos néphitben a bűnbánat megszemélyesítője. Magdalai Mária egy megszállott beteg asszony volt, akiből Jézus kiűzte az ördögöket. Ott állott a kereszt alatt, egyike volt azoknak, akik eltemették a Mestert, s tanúja lehetett a feltámadásának. Kibontott hosszú, dús hajjal ábrázolják, mivel hajával törölte meg Jézus lábát. A fodrászok, fésűsök, kozmetikusok választották védőszentjükül.
Július 25. --  Jakab napja
Szent Jakab az apostolok közül elsőnek szenvedett vértanúhalált. A búcsújárók, a hajósok, az utasemberek védőszentje. E napra le kell aratni a zabot, mert ami kint marad, az elvész. A Jakab-napi időből jósoltak a várható téli időjárásra. Úgy vélték, ha e napon sok a felleg az égen, akkor télen sok hó lesz. Egy időjóslás: ”Jakab-nap veszedelmes: nagy viharokat hoz, dűt, borít, sok kárt csinál.”
Július 25-én egy másik szentet is ünnepelt a régi egyház, Kristófot, aki éppúgy az utasemberek, legújabban az autósok védőszentje, mint apostoli társa Jakab volt.
Július 26.  --  Anna napja
Szent Anna Szűz Mária anyja. A keddi napot évszázadok óta neki szentelik, ezért Kedd Asszonyának is hívják. A katolikus hivő asszonyok hozzá könyörögtek gyermekáldásért. A szabók és a bányászok tartották védőszentjüknek. A kender töve Anna napján szakad meg, ezért ilyenkor kezdték meg a kender nyüvését. Szép idő esetén e napon szedték az ún.annababot.
Július 27.
Szent Pantaleonnak napja. Legendája szerint Diocletianus háziorvosa volt, számos csodás gyógyítás fűződik nevéhez.
Nádor Mária

Szabó Katalin: Ne sírj!

Már égnek a fények, s lelkemben gyúlnak ki megint,
s újra virulni készül a sivár, csendes határ.
Bár feljajdul még igaz egy-két pír bánat lenn, itt
(talán fáj is még), de fenn, ott, ott nevetés hangzék.

Könnyed az éltető eső, lassan az árvíz már.
Ne sírj, ha mély, vérző sebed nagyon fáj is még! 
Ha itt sírsz, mert sírnod kell, zokogva viselni, ha fáj,
fönn nevetnek, mert azt teszed-tenned kell-, amit az Ég vár!

Hisz tudod ezt Te is, én is, tudjuk mindannyian…
Hát ne sírj! Nyílik még a réten sok ezer virág;
Megdübben még az élet egy hittel, egy szívhanggal.
Nézd, az eső is elállt, mely könnyeddel csordogált.

Hidd el, eljön még miértünk a bő, víg aratás,
hol rég lecsorgott könnyünk sárguló búzává vál.΄
Nézd a vidéket, az eső után szárad a táj,
a fájdalom azért van, hogy büszkén viseld, ha fáj…

Már égnek a fények, s lelkemben gyúlnak ki megint,
viselned kell mosolyogva, akármennyire is fáj!
S Te féktelen ifjúság, csak virulj kedved szerint!
Talán hullik könnyed még, de benne él a remény.
S Te lázas nemzet, csak várd, várd dalolva a halált,
megszenvedett már régen Krisztus a keresztjén… 

Kedves Gyerekek!
Az Eleki Krónika Szerkesztősége szívesen venné, ha saját mesékkel, történetekkel tarkítanátok az újság tartalmát. Várjuk jelentkezéseteket!
Most Cinanó Brigitta meséjét közöljük, címe: A bátor nyúl
Egyszer volt, hol nem volt az Óperenciás tengeren is túl, a Négyszögletes kerekerdőben élt a gyáva Nyuszi Gyuszi. Ez a mi Nyuszi Gyuszink egyszer a fejébe vette, hogy ő bizony nem lesz többé gyáva, mint a nyúl, sőt inkább bátor lesz, mint az oroszlán! Csak a mi Gyuszink nem tudta kiötleni, hogy legyen bátor, igaz is nem volt egy professzor. Hopp! Hirtelen kipattant, megküzd az erdő félelmetes sárkányával és ha legyőzi, nem lesz többé gyáva nyúl, hanem inkább bátor nyúl. Nyuszi Gyuszi nem tudta, hol keresse a félelmetes sárkányt, így hát elindult és úgy vélte egyszer csak ráakad. Járta az erdőt magasan is, mélyen is kereste, de csak nem talált rá a sárkányra. Éppen mikor már kezdte volna feladni a keresést, akkor találkozott egy remetével és megkérdezte Tőle, nem tudja-e hol lehet a sárkány?! Tudom én kedves fiam, hogy hol a sárkány, az erdő legmélyebb pontján ott él a sárkány, sűrű sötét hely az ám és bizony sok délceg herceg ment oda ám, de egy sem tért vissza ám. Meglátja öreg remete én visszatérek ám délcegen és legyőzőm a sárkányt! Ne menj! Ne ontsd ki az életed! – kérlelte az öreg remete. De a mi Nyuszi Gyuszink nem hallgatott az öregre és elindult az erdő mélyébe. Ment-ment az erdő mélyén kereste a sárkányt és hirtelen a sárkány elébe ugrott! A sárkány elkezdte fújni a tüzet, de a mi Nyuszi Gyuszink nem ijedt meg, hanem egy félelmetes nyúl-csapással leterítette a sárkányt! 
Visszatérve a békés erdőbe tisztelték Nyuszi Gyuszit és az erdő királyává választották.
Többé nem gyáva nyúl, hanem BÁTOR nyúl lett Nyuszi Gyuszi.
Lejegyezte: Nádor Mária

Rendőrségi hírek
Az Eleki Rendőrőrs állománya az eltelt időben az iskolákban lévő szünidőre és a nyári forróságra való tekintettel kiemelt feladatként kezeli a bányák, horgásztavak folyamatos, visszatérő ellenőrzését. Az eltelt időszakban tiltott helyen való fürdés miatt szabálysértési eljárást nem kellett kezdeményeznünk. A szabálysértésekkel kapcsolatban megállapítható, hogy a még kisebb fokú szabálysértések miatt kiszabott helyszíni bírságok száma csökkenő tendenciát mutat, a kiemelt szabálysértések száma enyhe emelkedést jelez, így az elmúlt időszakban 38 fő ellen kezdeményeztünk szabálysértési eljárást.A bűnügyekben továbbra is a kisebb vagyon elleni bűncselekmények a jellemzőek. Júniusban két fő került elfogásra szándékos bűncselekmény elkövetése miatt, és további 10 fő lett előállítva bűncselekmény elkövetésének a gyanújával. Sajnos megállapítható az is, hogy a bűncselekmények egy részét hétvégén, szórakozóhelyeken követik el fiatalok, szintén fiatalok sérelmére. Elsősorban pénztárca és mobiltelefon szokott a tolvaj elsődleges célpontja lenni. Így történt az is, hogy egy lőkösházi fiatalkorú az egyik eleki szórakozóhelyen egy helybéli lakos értékes mobiltelefonját tulajdonította el. Szerencsére az ellopott telefon egy rendőri igazoltatás és ruházatátvizsgálás során az elkövető zsebéből még azon az éjszaka előkerült.Végezetül tájékoztatom a lakosságot, hogy a területünkön személyi sérüléssel járó közlekedési baleset nem történt, viszont az eltelt időben 4 esetben jelentettek vaddal való ütközést lakott területen kívül, mely során a személygépkocsikban jelentős anyagi kár keletkezett.
Tóth András r. ftzls.
Lejegyezte: Lantos Mihályné

A testületi ülésről
A képviselő-testület soros ülését 2007. június 25-én tartotta. Jelen volt 12 képviselő. Gál Attila és Rédei Zoltán képviselők előre jelezték távolmaradásukat.Pluhár László polgármester köszöntötte a megjelenteket és az érdeklődőket. Javaslatot tett a jegyzőkönyv hitelesítésére Völgyesi István és Zsidó Ferenc György személyében. A képviselő-testület egyhangúan elfogadta a javaslatot.Ezután Pluhár László a két ülés között tett intézkedésekről tájékoztatott. Mint az előző számban megírtuk, igen jelentős beruházásból lámpatestek kerültek felszerelésre. Egyeztetések folytak a Közútkezelő Kht-vel, ahol áttekintették a Gyula-Elek, Elek belterület, Elek-Lőkösháza, Lőkösháza-Kürtös útszakaszok rekonstrukciós terveit. Ennek során a város belterületén útszegélyek, parkolók kerülnek kialakításra, illetve a Gyuláról érkezők lassító sávval találkoznak. A Csorvás-Szabadkígyós községekkel közösen benyújtott informatikai pályázatot felfüggesztették. Oka: ismeretlen személy bejelentést tett és szabálytalansági vizsgálatot tett. A közvilágítás korszerűsítésével a felmérések megtörténtek, várják a pályázati lehetőségeket. A testület a beszámolót egyhangúan elfogadta. A következő időszakban a napirendi pontokat fogadta el az önkormányzat testülete:
-Beszámoló a közrend közbiztonság helyzetéről.- Az önkormányzat intézményeinek „kis-kincstári”finanszírozása. -A vagyonrendelet módosítása. Egyebek, bejelentések.
Az első napirend előterjesztője Dr. Tábi Tibor parancsnok úr megköszönte a lehetőséget, hogy beszámolhatott tevékenységükről. Arra törekszenek, hogy megfeleljenek a lakosság elvárásainak. A gépjárművek mozgásával kapcsolatosan elmondta, hogy a főkapitányság új traffipax készüléket vásárolt, amely megkönnyíti a munkát, hiszen igazolványkép minőségű fotókat készítenek, és ez alapján folytatják le az eljárást. A köztestületek rendjével kapcsolatban kifejtette, hogy éjszaka is jelen vannak a rendőrök. A fiatalok hangoskodása miatt több bejelentés is született. Javasolja, hogy a Polgármesteri Hivatal a pedagógusokkal keressék fel a szórakozóhelyeket, tartsanak ellenőrzést. Természetesen a család tudná befolyásolni a gyermeket, hiszen a szocializáció elsődleges helyszíne a család. A számadatok alapján megállapítható, hogy Elek város közrendje közbiztonsága jónak mondható. Túróczy András javasolta, hogy az elkészült intézkedési tervet, melyet a kábítószer visszaszorítására készítettek, juttassák el minden önkormányzatnak. Dr. Tábi úr elmondta, hogy a kábítószer visszaszorításának egyik leghatékonyabb eszköze a megelőzés. A rendőrségnél magasan képzett előadókat alkalmaznak, akik rendszeresen járják az oktatási intézményeket,és szívesen veszik a meghívást. Pelle László megragadta az alkalmat, és kérte, hogy az Általános Iskolában is tartsanak előadást. Dr. Tábi úr felajánlotta, hogy a kábeltelevízión keresztül is szívesen szólna a gyerekekhez. Nánási Mihály örömét fejezte ki, hogy a városban folyamatos az ittas vezetők kiszűrése. Kérte, hogy tovább folytassák a megkezdett munkát. Zsidó Ferenc pozitívnak minősítette a rendőrség munkáját, nagyon intenzíven részt vesznek az ifjúság nevelésében. Minden szeptemberben előadást tartanak az iskolában – azon kívül játékos vetélkedőkkel igyekeznek a gyerekek helyes gondolkodását kialakítani. Az ellenőrzéssel már próbálkoztak, de a szülői segítség elmaradt. Dr. Heim Lajosné megköszönte a rendőrség munkáját, Pluhár László pedig a napirend előkészítését. A városi rendőrőrs bekövetkezett változás pozitívan érintette a várost. Eleken nem érintette a rendőrséget az országos tendencia, mely negatív megítélés alá vonná a rendőrséget. A testület egyhangúan elfogadta a beszámolót. 
A 2. napirendet a bizottság jegyzőkönyvek figyelembe vételével a testület egyhangúan elfogadta.
3. napirendként a vagyonrendelet módosítása szerepelt. Dr. Kerekes Éva tájékoztatott arról, hogy a rendelet módosítására azért van szükség, mert az ötv. Módosítása következtében a vagyonkezelői jog tekintetében új szabályok kerültek megfogalmazásra. Klemm István ismertette az Ügyrendi Bizottság határozatát. Pluhár László megvilágította, hogy az önkormányzati vagyon jelentős része forgalomképtelen. Dr. Kerekes Éva megnyugtatta a testületet, hogy a rendeletben az ötv. által előírtak szerepelnek. Túróczy András szerint mindenképpen szükség van  a vagyonkezelői szervezet létrehozásra. Pluhár László elismételte, hogy az önkormányzati forgalomképes vagyon nem teszi szükségessé a szervezet létrehozását. Túróczy András kérte, hogy szavazzanak a javaslatról. A testület 12 tagja közül 3 igen, 9 tartózkodással nem kapott többséget az indítvány. A testület viszont megszavazta megalkotta a 10/2007 (VII. 2.) Kt. sz. rendeletét az önkormányzat vagyonáról, és a vagyongazdálkodás egyes szabályairól szóló 14/2005 (IX. 6.) rendeletének módosítását (9 igen, 3 tartózkodás).Bejelentések: a Pénzügyminisztérium megkeresése. A képviselő-testület hozzájárulását kérte fogadóiroda létrehozásához. Völgyesi István javasolta megadni. Túróczy András furcsállja a helyzetet, hiszen az egyik szenvedélybetegség kialakulását, folytatását támogatja. Túróczy András indítványát a testület 4 igen, 8 tartózkodással nem fogadta el. Az eredeti megkeresésről szóló szavazás végeredménye: 7 igen, 4 ellenszavazattal, egy tartózkodással az alábbi határozatot hozta. A Pénzügyminisztérium 2007. év május 31-én kelt megkeresésére nyilatkozik arról, hogy az önkormányzat olyan tartalmú koncessziós pályázat kiírásával, melynek keretében Elek város területén is lehetőség nyílhasson fogadóiroda kialakítására.
A 97/2007 (VI. 25.) önkormányzati képviselőtestületi határozat: felhatalmazza a polgármestert, hogy vegye fel a kapcsolatot a Békés Megyei Schlerosis Multiplexes Emberek Közhasznú szervezetével, és egyeztessen kérelmükkel kapcsolatban, majd egyeztessen a Pénzügyi és Szociális Bizottság elnökével, és tájékoztassa a testületet. Az orvosi lakás felsőszerkezetének felújítását a testület egyhangúlag elfogadta. A munkálatok elvégzésére az Elekép Építő és Szolgáltató kft-t jelölte ki. DAOP pályázat benyújtásához kérte Pluhár László a testület hozzájárulását. A Vécsey-Leiningen utak ki nem épített részeire az úttervek és az engedélyek beszerzését rendeli el. Békés Megyei Radványi György Középiskola, Szakiskola Alapfokú Művészetoktatási Intézmény és Kollégium megkeresése. A válaszban elhangzott, hogy a szerződés megkötésére nincs hatásköre a képviselő-testületnek, azt mindig az intézmény vezetőjével kell megkötni. Klemm István az Ügyrendi Bizottság kezdeményezéséről szólt, miszerint kérik az oktatási intézményeket, hogy számoljanak be a tanévkezdésről. Az indítvány 7 igen, 4 tartózkodás, 1 ellenszavazattal elfogadásra került. A Pénzügyi és Szociális Bizottság kezdeményezésére a szociális intézményhálózat átszervezése volt a következő napirend. Túróczy András képviselő kifogásolta, hogy a napirendről még nem szavaztak. Pluhár László emlékezete szerint szavaztak, de hogy egyértelmű legyen, kérte, hogy aki egyetért a napirend tárgyalásával, az kézfelnyújtással jelezze a véleményét. A napirend tárgyalását 12 igen szavazattal támogatták. Völgyesi István ismertette a Pénzügyi és Szociális Bizottság javaslatát, valamint a délelőtt elkészített saját javaslatát Túróczy András hiányolta a Hivatal által elkészített előterjesztést, mivel emlékezete szerint jún 30-ig kellett volna előkészíteni a döntést. Csalódott, hogy az anyagot csak most kapta meg. Meggyőződése, ha az intézmények átkerülnek a kistérséghez, a normatíva nem kerül vissza az önkormányzathoz. A szenvedélyes vitában felszólalt Dr. Kerekes Éva, Pluhár László, Túróczy András, Dr. Heim Lajosné, Klemm István, Singer Ferenc. A mellette és ellene elhangzott javaslatok, vélemények mellett döntő momentum volt Pluhár László megnyilvánulása, mely szerint senki nem veszti el az állását, sőt sz információk szerint még 3 állás betöltése lesz lehetséges. A képviselő-testület egyhangú szavazással megszavazta az előterjesztést. Az átadás időpontja 2007. augusztus 1.
A Reibel Mihály Művelődési Központ kérelemmel fordult az önkormányzat képviselő testületéhez a nyári tábor megrendezéséhez. Különböző átcsoportosítások után 120.000 Ft-tal támogatják a nyári tábort (12 igen, 1 tartózkodás).
Lantos Mihályné

Dicséret a legjobbaknak…
Az egész évi szorgalmas tanulás és munka, idővel meghozza a gyümölcsét. Így történt ez a Dr.Mester György Általános Iskolában, ahol a tanulók az őket felkészítő pedagógusokkal az alábbi szép eredményeket érték el. Lássuk a legjobbakat: Matematikából/alsósok/ Korcsok Máté 4.b. megyei 1.helyezett /felkészítője:Dávidné Kutasi Mária/ Horváth Csenge 3.b. megyei 22.helyezett /felkészítője: Sebők Ferencné/ Matematikából/felsősök/
Antal Erzsébet 6.b. megyei 9.helyezett /felkészítője: Brindás Györgyné/
Keller Zsolt 7.c. megyei 13.helyezett /felkészítője: Godó Antalné/ Festő Dávid 5.c. megyei 23.helyezett /felkészítője: Lukácsné Kohut Anna/ Pluhár Dóra 7.c. megyei 11.helyezett  Bellon Bence 7.c. megyei 16.helyezett Mindkét tanuló felkészítője: Godó Antalné Magyarból /alsósok/ Megyei Anyanyelvi Verseny
Szaniszlai Patrícia 4.b. 10. helyezettKorcsok Máté 4.b. 11.helyezett /felkészítőjük: Dr.Sántáné Benedek Judit/ Megyei Mesemondó Verseny
Gulyás Hanna 4.b. 2.helyezett /felkészítője: Dr.Sántáné Benedek Judit/
Veres Fruzsina 2.a. 4.helyezett /felkészítője: Bellon Tiborné/
Magyarból /felsősök/ Területi Helyesírási Verseny
Tamás Kornél 5.c. 4.helyezett /felkészítője: Lénárt Istvánné/
Dávid Csenge 6.b. 5.helyezett  /felkészítője: Tóth Gáborné/
Vári Csilla 8.b.      7.helyezett /felkészítője: Dézsiné Németh Ilona/
Bellon Bence 7.c.  8.helyezett /felkészítője: Lénárt Istvánné/ 
Megyei Versíró Verseny Dávid Csenge 6.b. 1.helyezett /felkészítője: Tóth Gáborné/ Német nyelv Horváth János Megyei Verseny német nyelvből:
Váradi Anett 8.c. 15.helyezett Radnóti Enikő 8.c. 18.helyezett/felkészítőjük: Lukácsné Kohut Anna/ Történelem Horváth János Megyei Verseny történelemből: Van Vianen István 8.b. 15.helyezett/felkészítője: Szegedi Károlyné/ Angol nyelv A legtöbb kiemelkedő eredmény idén ebből a tárgyból született. 3 megyei angol versenyt megnyert Bellon Bence 7.c. osztályos tanuló, aki ezekkel az eredményekkel békéscsabai, gyulai, orosházi és szarvasi iskolákat utasított maga mögé és így dicsőséget szerzett az eleki iskolának. Ezenkívül egy megyei angol versenyen 4., egy másik versenyen 5.lett. Az országos angol versenyen pedig a 19.helyet szerezte meg. Felkészítője, Barthalosné Szántó Adrienn volt, aki szabadidejét is feláldozta, hogy jól felkészítse tanítványát.
Testnevelés Gyulai Körzeti Megyei Futóverseny Grizer László a 2., Kovács Krisztián a 3., és Tar Teofil az 5.helyezést érte el.Tanáruk: Dávid Rémusz
A lányoknál Antal Erzsébet a 18.helyezért érte el, tanára Nagyné Nádor Gabriella. A zenében Brindás Barnabás 7.c. osztályos tanuló jeleskedett, aki a Békés Megyei Zeneiskolák Kürt és Mélyrézfúvós versenyén a II. korcsoport mélyrézfúvós kategóriában a kiemelt 1.helyezést érte el. Tanára: Puskás Sándor Természetesen a ragyogó eredmények mögött ott áll a szülői ház segítőkész szeretete és gyermekeik felkészülésének messzemenő pozitív támogatása.
Az Eleki Krónika Szerkesztősége nevében is szívből gratulálunk minden jó eredményt elért tanulónak és kívánjuk, hogy ez a szorgalom csak tovább erősödjön náluk.
Nádor Mária

Hírek a Szlovák Kisebbségi Önkormányzat háza tájáról
Szinte nem múlik el egyetlen ünnep sem az iskolákban, hogy ne ajándékoznák meg azokat a gyerekeket, akik kitartással rendszeresen és nagy kedvvel ropják a szlovák táncokat. Az idén a ballagási ünnepségen 9 gyermek kapott elismerést, köztük voltak a citerások is. Június 29-től július 5-ig kézműves- és citeratáborban vettek részt a gyerekek. A táborozást megszakítva Gera Krisztina vezetésével és Gál László segítségével Budapestre utaztak, ahol a Gasztronómiai Napokon léptek fel. Benke Laci bácsi mesterszakács itt is bemutatta különleges tudását – a Budai Várban felállították a Magyarok Nagy Asztalát. A rendezvény különlegessége volt, hogy minden nap más-más nemzetiség ételét készítették. 2007 július 7-én Rudabányácskán tartották a Magyarországi Szlovákok Napját Igen érdekes, hogy a programismertetőben a szlovákság múltjából olvashatunk:
“A zempléni szlovákok sajátos foglalkozásai közé tartozott hajdan a vándoriparosság. A hagyományok szerint az egyik vágáshutai a múlt század elején egy trencséni drótostól tanulta meg a mesterséget, s a tudását másoknak is átadta a Hegyközben. A két világháború között Zemplénben  160 drótos élt. A gyerekek 15 éves korukig sajátították el a mesterség fortélyait. (Gyivicsán A. Kutatásai nyomán) A szlovák drótos mesterség gyökerei a 17. századig nyúlnak vissza. A trencséni férfiak külhoni munkájához kapcsolódik, amikoris Sziléziában dolgoztak és ott tanulták meg a mesterség alapjait. A drótosság fokozatosan terjedt el, mint a társadalom legszegényebb rétegének egyik megélhatési forrása. A drótosok kezdetben különféle edényeket javítgattak. Idővel az új edényeket is körbefonták, hogy azok későbbi sérüléseit megelőzzék. Amikor a drótos nekivágott a világnak, hátára vette “krosnyáját”, érmét hajított a patakba, hogy útján szerencse kísérje és a pénz sokszorosával térjen haza.”A programok közöt  ökumenikus istentisztelet, kitüntetések átadása, ünnepi felvonulás, folklórműsor, gasztronómiai, népművészeti kiállítás, népi mesterségek bemutatása, készítése voltak. Elekről 5 fő képviselte a szlovák kisebbséget. Hazatértükkor igen elismerően szóltak a kedves, színvonalas vendéglátásról. Elmondásuk szerint a rendezők azon voltak, hogy minden vendég kívánságát teljesíteni tudják. A hogyan tovább igen egyszerű. Közeleg augusztus 20-a és lassan-lassan elfogynak a vakáció napjai is.
Lantos Mihályné

Szekszárdi kirándulás
Az eleki középiskola június 15-17-én kirándulást szervezett Szekszárdra. Pénteken 14 órakor indultak a résztvevők, de mielőtt az esti órákban elérték volna úti céljukat, előtte még megálltak Baján, ahol megtekintették a  városközpontot. Szombaton délelőtt a Gemenci Tájvédelmi Körzettel ismerkedtek meg, de utaztak a nosztalgia gőzvasúton is, majd utána délután pedig szekszárdi városnézésen vettek részt .Vasárnap délelőtt megnézték a Mézeskalács Múzeumot, amit ebéd és borkóstolás követett a Májer pincészetben. A délutáni órákban indultak haza.
R.T.

Nagysikerű véradás
Rocskár Jánosné a helyi vöröskereszt titkára arról számolt be, hogy június 5-én véradás volt  városunkban. Úgy érzi, hogy igen sikeres volt, hiszen 47-en gondolták úgy, hogy segítenek a bajba jutott embertársaiknak. Külön köszöni az Evi Kft-nek a reklámot, a Művelődési Háznak a termet, amit térítés nélkül bocsájtottak a rendelkezésükre.A vöröskereszt tájékoztatja azokat a véradókat, akik több mint 30-szor adtak vért, hogy kérhetik a vizitdíj eltörlését. Bővebb felvilágosítást Rocskár Jánosnénál lehet kérni
Lantos Mihályné

Nyugdíjba vonult a stúdióvezető…
Egy borongós, esős napon indultam el, hogy interjút készítsek a friss nyugdíjas stúdióvezetővel, Zsóri Péterrel. Az alábbi beszélgetés zajlott le közöttünk:
N.M.: Elérkezett a Te életedben is az a nap, amikor elérted a nyugdíjba vonulásodat. De nézzük meg életednek fontos szakaszait, amíg idáig eljutottál.
Talán mindjárt az elején kezdjük – hogyan lettél kereskedőből az ELEKTV felelős operatőre, stúdió vezetője?
Zs.P.: A 45 évi munkaviszonyomat 3 nagy szakaszra tudom osztani:
15 év a kereskedelemben,
15 év a mezőgazdasági szakoktatásban,
15 év az ELEKTV stúdiójában.
N.M.: Szeretném, ha mesélnél mindhárom szakaszról. Hogyan lettél kereskedő?
Zs.P.: Mindig örökmozgó gyerek voltam, minden érdekelt. Ezért történt az, hogy már 8.osztályos koromban odaálltam a nagybácsim mellé, és segítettem neki a boltjában. A kereskedelem minden területét végigjártam és nagyon szerettem a vevőkkel beszélgetni.
N.M.: A kereskedői évek lezárulása után az eleki mezőgazdasági szakmunkásképző iskolához kerültél, mint szakoktató. Hallhatunk életednek erről a szakaszáról is?
Zs.P.: Mivel a gyerekeket mindig szerettem, örömmel vállaltam a tanítást. Első voltam, aki számítástechnikai szakkört vezettem az iskolában. Nevemhez fűződik a ballagók „Sárgulási felvonulása”, az eleki lovasképzés megszervezése, és a lovastáborok elindítása. /Sokáig saját lovam is volt/. Mindig érdekeltek a műszaki cikkek, /igyekeztem minden berendezést belülről is megtekinteni/ ezért az iskolai kollégiumban kialakítottam a zártláncú televíziós hálózatot. Ez akkor óriási előlépés volt, mivel a klubszobás videóvetítést felválthatta a saját adás nézése. Ez lehetett a kábel TV elődje. Ennek kiépítése után az iskolában létrejött a helyi stúdió.
N.M.: Gondolom a műszaki-technikai érzéked vezetett oda, hogy amikor választás előtt álltál, a stúdió mellett döntöttél, a munkaviszonyod 3.szakaszában?
Zs.P.: Igen. Az 1994-es önkormányzati választások után az iskola vezetése úgy döntött, hogy ne vigyük be a politikát az iskolába, és lemondott a stúdióról. Azután a stúdió átkerült az önkormányzathoz és én is úgy döntöttem, - bármennyire is szerettem a tanítást és a gyerekeket – hogy a stúdiót választom. Ezután a helyi önkormányzat és később az EVI Kft. lett a munkáltatóm és a stúdió üzemeltetője is. Így lettem az ELEKTV felelős szerkesztője, stúdió vezetője. Az első idők nagyon nehezen indultak, hiszen nem volt még kamera sem. Innen-onnan kértem kölcsön kamerát és jól emlékszem az első próbaelőadásra: ez a Művelődési Házban lezajlott táncvizsga volt. Nagyon izgultam, hogy jól sikerüljön! Egyedül dolgoztam a stúdióban, de mindig voltak mellettem olyan segítő fiatalok, akik szabadidejüket szívesen töltötték mellettem, anyagi juttatás nélkül. Az ELEKTV életében nagy előrelépést jelentett a 2000-ben megvásárolt digitális berendezés, és ettől az időponttól elkezdődhetett a látványosabb adás-szerkesztés. Ahhoz, hogy ezt a munkát minél jobban végezzem, „mozgóképgyártó és videóműsor-készítő” szakképesítést szereztem Békéscsabán, az OPTAKI kihelyezett tagozatán.
N.M.: Péter, Te úttörőmunkát végeztél azzal, hogy a település eseményeit, szinte minden megmozdulását rögzítetted, és főleg abban volt nagy szereped, hogy segítségeddel az önkormányzati ülésekről is rendszeresen láthattunk és láthatunk közvetítéseket.
Zs.P.: Igyekeztem mindig szem előtt tartani azt: ez a stúdió azért jött létre, hogy a város történéseit megjelenítse. /Így gondolok a Világtalálkozók eseményeire, az ünnepélyek felvételeire, vagy bármelyik helyi intézmény rendezvényének rögzítésére./ A felvételek archiválása folyamatos, bármit vissza lehet keresni, ha az érdeklődő tudja az esemény évét és hónapját. Örömmel vettem a lakosság visszajelzését is, amikor a régi bálakat, klubtalálkozókat újból adásba adtuk.
Büszke vagyok arra is, hogy a rengeteg anyag összegyűjtése mellett, az ELEKTV létrejötte óta folyamatosan működik, amit kevés stúdió mondhat el magáról, Békés megyében.
N.M.: Megoldódott-e az utánpótlás eljöveteleddel?
Zs.P.: Mint említettem, mindig voltak mellettem olyan fiatalok, akik szívesen segítettek. Így megadatott, hogy saját tanítványaim, ifj.Bágy György és ifj. Tokai Lajos vették át tőlem ezt a felelősségteljes munkát és ez örömmel tölti el a szívemet. Ezért tudom, hogy az eddigi munkám nem volt hiábavaló, hiszen az ugyanúgy folytatódik tovább. Végül az ars poeticám: „Igyekeztem mindig azt csinálni, amit szerettem, és nekem megadatott az is, hogy a hobbim a munkám lett.”
Miután megköszöntem a beszélgetést, elindultam hazafelé. Azért sok-sok együttdolgozás jutott még eszembe az úton, amikor még könyvtárvezető és „műv.házas” voltam. Mindig készséges segítőpartnerre találtam Péterben. Bármikor szóltam 1-1 rendezvény felvétele miatt, Ő igyekezett azt mindig maximálisan teljesíteni.
Péter, én is hálásan köszönöm, hogy együttdolgozhattam Veled!
Nádor Mária

Egy vidám látogatás
Elek település őshazája a németországi Gerolzhofen. 1724-ben kb. 40 család útra kelt innen, hogy Elekre jöjjön és új hazára leljen. Őket 1946-ban – a politikai döntés értelmében – visszatelepítették Németországba. A szívükben azonban továbbélt, a Békés megyei település, Elek szeretete, és 260 év eltelte után az elekiek meghívást kaptak egy kedves találkozóra. Ekkor 1984-et írtunk. Így kezdődött el egy partnerkapcsolat a 2 település között. Az eleki német Röpülj Páva Klub tagjai is szerepeltek a meghívottak között, így ők is utaztak. Ettől az időponttól kezdve – egy darabig -  minden évben, felváltva, látogatták meg egymást. 1986-ban tizenöt felső tagozatos diák, kísérőkkel együtt meghívást kapott Gerolzhofenbe. Ottlétük alatt naponta látogatták a tanítási órákat, sőt aktív résztvevők is voltak ezeken a tanórákon. Ezt a látogatást 1987-ben a  gerolzhofeni gyerekek viszonozták. Az eleki általános iskola vezetése mindig is szívügyének tekintette ennek a kapcsolatnak a mind szorosabb elmélyítését. Ennek eredményeként jött létre az idei látogatás. 2007. június 17-24. felső tagozatos tanulók és kísérőik látogattak Elekre. A vendéglátók körültekintő pontossággal szervezték meg részükre az ittlétet. A hét egyik napját, június 21-ét, a Német Leimen Házban töltötték. Az eleki német közösség igyekezett mindent megtenni annak érdekében, hogy a vendégek jól érezzék magukat. Júniusi meleg fogadta a gyerekeket a német házban. A hűvös kapu alatt Wittmann György, az Eleki Németek Egyesületének elnökhelyettese köszöntötte őket. Beszédében kis történeti kitérővel ismertette a régi idők eseményeit, a két település kapcsolatait és beszélt a rendszerváltozást követő kisebbségi választásokról. Megemlítette azt is, hogy papként szolgált Eleken – 1913-1931. – Dr.Csepregi Imre. Bár nem volt német származású, mégis kíváncsi volt, honnan érkeztek az ősök? Ezért 1927-ben ellátogatott Gerolzhofenbe, az őshazába. Ott kutatva, megírta Elek történetét német és magyar nyelven. A 80 évvel ezelőtti esemény tiszteletére magyar nyelvű emléktábla avatásra kerül sor, augusztus 5-én Eleken. Terveik szerint – jövőre – a német nyelvű emléktábla avatása lesz Gerolzhofenben. E tájékoztató után elnökhelyettes úr szeretettel invitálta a vendégeket a régiségekkel berendezett tájszobák megtekintésére. Előtte a csoport vezetője, Peter Olavszki, megköszönte a kedves fogadtatást és ezt követte a kölcsönös ajándékok átadása. Míg a városi Napközis Konyhán főtt a finom marhalábszár-pörkölt, ügyességi játékokra hívta a gyerekeket, Nagyné Nádor Gabriella tanárnő. A vetélkedésbe a külföldi gyerekeken kívül az eleki vendéglátók is bekapcsolódtak. Kellően kimelegedve, szomjasan és éhesen ültek le a finom vacsorához, mely alatt halkan szólt a német zene. Jól lakottan, megelégedve búcsúztak el a háziaktól. A nap záró programja egy nagy adag fagyi elfogyasztása volt még. A vendég-gyerekek felpezsdítették egy hétre a csendes kisváros életét. Minden este körülülték a főtéren lévő „Lisi” kútját és csicseregtek, mint a fecskék. Vajon miről csicseregtek?
Nádor Mária

Keresd a Nagy Őt…
Nálunk, Eleken, keservesen fogod megtalálni. Tegyük fel, hogy busszal jössz. A központban szállsz le. A déli nap tűz, hétvége van, a város kihalt. A telefonod otthon hagytad, hiába ez a nap már csak ilyen. Csupán egy eleki cím lüktet a fejedben. Az útjelző tábla remek, városias. Ennek ellenére merre fogsz indulni? Találomra, a neked legszimpatikusabb úton, és így megkezdődik aznapi kálváriajárásod. Az utcák szépek, tiszták, a házak változatosak, megcsodálsz egy-egy régi „sváb kaput”, virágzó kertet. A gond csupán az, hogy fogalmad sincs hol vagy. Nincsen névtábla az utcák elején, végén, sarkán, sehol. A házaknál néha „belebotlasz” egy kerámia 9-esbe, például, de az a 9, hol 9? Legalább annyit tudsz az oldal páratlan, és te is az maradsz, ha ez így megy tovább. A régi épületeken, házacskákon lehet látni utcaneveket, ás házszámokat. Vajon a „háború előttről”, vagy a „tiszta utca, rendes ház” időszakból maradt ránk? Pedig a fellelt utcanevek szépek: Kossuth, Táncsics, Bartók, Széchenyi, és még  akkor nem is tudsz a Liszt, Bolyai, Zalka Máté, Tél, Kígyó utcáról, mert Elek másik felén jársz. Ezekről majd akkor hallhatsz, ha megtalálod végre a Nagy Őt, és majd mesél róluk, meg Betyár városról, meg Újtelepről, meg Cinka Pannáról, akinek olyan a neve, hogy beledobog a férfiak szíve, pedig az is csak egy utca. Kimerülten, elmélázva bámulsz az előtted álló ház kis, fekete táblájára, ahol az utcanév és a házszám is takarosan van kiírva, fehér krétával. Ez a kis tábla valahogy kedves. Bármikor letörölhető és bármilyen színnel felírható. Elek pedig él, csak most nagy a hőség és az emberek névtelen utcáik számnélküli házaikban vannak. Ugye most arra gondolsz, hogy olyan egetverő összegbe nem kerülhet a tábla, amire az van írva, mondjuk „Vécsey”. Kinek, kiknek kellene azt az „apró” gondot megoldani? Különben hiába bolyongsz, sohasem találod meg a Nagy Őt Eleken! Mindenesetre…
”SZERETETTEL ÜDVÖZÖLJÜK VÁROSUNKBAN!”
Huszár Gabriella

Megtalálták Jézus sírját
Érdekes hírre lettem figyelmes a minap. Az egyik kereskedelmi Televízió arról számolt be nem régiben, hogy valahol Távol-keleten megtalálták Jézus sírját. Hogy a tudósítás még színesebb és élet hűbb legyen, néhány /nekem úgy tűnt, mintha gipszkartonból készült volna/ fehér koporsónak látszó valamit is bemutattak. Nagy volt a felhajtás ezek körül a kis dobozocskák körül. Minden TV-stáb ott volt, villogtak a vakuk, forogtak a filmfelvevők. Mindenki elsőnek szeretett volna beszámolni erről a „szenzációs hírről”. A tálalás kitűnőnek volt mondható. Ha nem tudnám az Igazságot már-már nagyon is elhittem volna, a hírek sokszínű kavalkádjában ezt az óriási butaságot. Miért állítom, hogy ez butaság? – Több ok miatt is. Először is a Szent Írásban Isten Igéjére alapozva világosan és egyértelműen megmutatkozik az Igazság. A Biblia világosan leírja. A Názáreti Jézust keresztre feszítették, majd onnan levéve a már élettelen testet, illatos szerrel bekenték, és fehér lepedőkbe göngyölték, amit később egy keretben egy új sírba helyeztek el. Itt egy szó sem esik arról, hogy koporsóba fektették volna Jézust. Tovább olvasva János evangéliumát, az is világossá válik, hogy a Keresztrefeszített, feltámadása után lepedőkön és a fején lévő keszkenőkön kívül nem hagyott mást hátra a sírban. Koporsóról most sem esik szó. A kertnek /ahol a sírbolt volt/ pontos helyrajzi meghatározására sem lelünk a Szent Írásban. Csak annyi áll benne, hogy egy helyen, ahol megfeszítették, egy kert volt és a kertben egy új sír. De, hogy mindez pontosan hol volt /van/ konkrét adat sehol sincs erre vonatkozóan. Jézus maga sem említi sehol, hogy őt koporsóba helyezik majd, s onnan fog harmadnapon feltámadni.
Összegezve tehát elmondhatjuk, hogy kicsi a valószínűsége annak, hogy Jézus koporsójára bukkantak. Mert ugye, ami nem volt, nem létezett, azt nem is lehet, lehetett megtalálni. Ezért figyeljünk arra, hogy mit engedünk be és mit raktározunk el. Szűrjük meg a sok, színesebbnél színesebb, „bulvár” szerű híreket. Főleg ilyenkor nyáron az úgynevezett uborkaszezonban. Nem biztos, hogy a tényként tálalt dolgok valóban tények is. Ha tehetjük, olvassuk inkább a Szent Írást, s hagyatkozzunk arra!
Forgács Tibor, főiskolai hallgató

ELEK VÁROS FEJLŐDÉSÉÉRT KÖZALAPÍTVÁNY 2006. évi  KÖZHASZNÚSÁGI JELENTÉSE
A Közhasznú szervezetekről szóló 1997. évi CLVI. törvény vonatkozó jogszabálya kötelezően előírja - kiemelkedően közhasznú alapítványok esetében - a közhasznúsági jelentés készítését, az éves beszámoló jóváhagyásával egyidejűleg. A közhasznúsági jelentés elfogadása az Alapítvány kuratóriumának kizárólagos hatáskörébe tartozik. 
I. Működési Beszámoló
Alapítványunk - a 2006.01.01.-től 2006.12.31.-ig terjedő időszakban - az alábbi feladatokat látta el, összhangban az Alapító Okiratában (a továbbiakban: AO) meghatározottak szerint (hivatkozva a konkrét alapítványi célok megjelölésére):
Általános célú feladatok:
Az AO II. rendelkezése szerint: "Az Alapítvány célja: Elek város élhetőbbé tételének segítése, a város közigazgatási területén a terület és településfejlesztési, környezetvédelmi valamint közoktatási és közművelődési célok megvalósulásának segítése. Elek város önkormányzata intézményi infrastruktúrájának EU konformmá tétele, működésének segítése és a határon átnyúló kapcsolatok ápolása.
II. Számviteli Beszámoló
BEVÉTELEK 2005.december 31.	Adatok Ft-ban
Nyitó egyenleg (2005. december 31.)	670,729
Magánszemélyek felajánlása	4,615,000
Kamat	1,816
1%-os felajánlás	26,352
Források összesen	5,313,897

KIADÁSOK 2005.december 31.	Adatok E Ft-ban
Világító testek bérleti díja (12 hónap)	2,862,984
Banki ktsg	18,084
Magyar Rákellenes Liga Eleki Szervezetének támogatása	25,000
Adminisztratív költség	2,376
Az Idősek Klubja és Otthona gépjármű vásárlásának támogatása	1,000,000
Kiadás összesen	3,908,444

Záróegyenleg 2006. december 31-én: 1.405,453.- Ft.

III. Költségvetési támogatás felhasználása  Költségvetési támogatás rétegződése
Az Alapítvány számára költségvetési támogatásból nem folyt be bevétel.
IV. Vagyon felhasználási kimutatás  A felhalmozási céllal beszerzés nem történt.
V. Cél szerinti juttatások kimutatása
Alapítványunk- közhasznú működésének keretében - a következő cél szerinti juttatásokat folyósította, hátrányos anyagi helyzet és rászorultság miatt  a) Magánszemélyek részére biztosított cél szerinti juttatások:
Juttatás megnevezése	Ft
Világító testek bérleti díja (12 hónap)	2,862,984
Idősek Klubja és Otthona gépjármű vásárlásának támogatása	1,000,000
Magyar Rákellenes Liga Eleki Szervezetének támogatása	25,000
ÖSSZESEN	3,887,984

VI. Központi Költségvetési szervtől kapott támogatások
Az Alapítvány számára költségvetési támogatásból pénzügyi támogatást nem kapott.
VII. Elkülönített állami pénzalaptól kapott támogatások
Az Alapítvány számára költségvetési támogatásból pénzügyi támogatást nem kapott.
VIII. Önkormányzati szervtől kapott támogatások
Az Alapítvány számára költségvetési támogatásból pénzügyi támogatást nem kapott.
IX. Vezető tisztviselőknek nyújtott juttatások
Az Alapítvány vezető tisztviselői feladataikat társadalmi munkában, bárminemű díjazás és költségtérítés nélkül végzik.
X. Közhasznúsági Jelentés elfogadása
Jelen Közhasznúsági Jelentést az Alapítvány Kuratóriuma, a 2006. május 29.-i ülésén elfogadta. A Közhasznúsági Jelentés elfogadott példányát az Ülés jegyzőkönyvéhez csatoltatta.
XI. Közzététel
A jelen Közhasznúsági Jelentés AZ Eleki Krónika soron követező számában kerül kiadásra annak érdekében, hogy az érdeklődök abba betekinthessenek.
Dátum: Elek, 2007. május 29.
Az Alapítvány Kuratóriuma